Lance Armstrong na Tour de France
**Lance Armstrong** (\* 18. september 1971, Plano, Texas, USA) je bývalý americký profesionálny cyklista.

Životopis
---------

Lance začal s cyklistikou v štrnástich rokoch. K profesionálom prešiel v auguste 1992. Pôsobil vo viacerých tímoch: 1992 – 1996: Motorola, 1997: Cofidis, 1998 – 2004: US Postal, od 2005: Discovery Channel.

Lance Armstrong sa najprv venoval triatlonu, ktorý mu dodal odolnosť a výkonnosť. Už vtedy sa však špecializoval na cyklistiku. V roku 1993 sa prvýkrát zúčastnil na Tour de France. Ako nositeľ dresu šampióna Spojených štátov vyhral etapu do Verdunu. Niekoľko týždňov potom v nórskom Osle, vo svojich 23 rokoch sa stal najmladším víťazom svetového šampionátu v histórii cyklistiky. V roku 1995 vyhral na Tour de France svoju druhú etapu do Limoges. Lance symbolicky zdvihol prst k nebu, akoby chcel povedať, že toto víťazstvo je pre jeho kolegu z tímu, Fabia Casartelliho, ktorý sa stal obeťou smrteľného pádu pri zjazde z vrchu Portet d’Aspet tri dni predtým.

V roku 1996 oznámil prechod k tímu Cofidis. Ale v októbri 1996 mu diagnostikovali rakovinu semenníkov, ktorá zmarila jeho účinkovanie v ďalších súťažiach. Jeho lekár mu dával šancu nie vyššiu ako 50 percent. Po dlhej liečbe, chemoterapii a množstve vyšetrení sa v roku 1998 vrátil k bicyklu a podpísal kontrakt s tímom US Postal. 

Jeho vychudnutá postava mu však nepomáhala získať predošlé výsledky. V priebehu liečby stratil všetku svalovú hmotu. Začal spolupracovať s novým teamovým manažérom, Johanom Bruyneelom, ktorý mu dodal potrebnú motiváciu, zmenil tréning a prípravu a zlepšil jeho techniku. Od roku 1999 sa zaujímal len o Tour de France. Tieto preteky vyhral sedemkrát po sebe v rokoch 1999 až 2005 (zvíťazil v 22 individuálnych etapách, 83 dní bol v žltom drese). 19. apríla 2005 oznámil, že odchádza z profesionálnej cyklistiky a ide do cyklistického dôchodku. 

Založil nadáciu na výskum proti rakovine s názvom Lance Armstrong Foundation. V roku 2008 ohlásil návrat do profesionálnej cyklistiky. Ako hlavný dôvod svojho rozhodnutia uviedol propagáciu svojej nadácie a boj proti rakovine. V januári 2009 sa po viac ako troch rokoch zúčastnil prvých pretekov (Tour Down Under v Austrálii) vo farbách tímu Astana. Sezónu 2010 Lance strávil už v domácom tíme Radioshacku a v júli 2010 šiel svoju poslednú Tour de France, ktorá sa mu aj kvôli viacerým pádom príliš nevydarila.

Doping
------

Armstrong sa podľa priznania dopustil porušenia viacerých anti-dopingových pravidiel. Medzinárodná cyklistická federácia mu v roku 2012 odobrala všetky tituly z Tour de France. Dostal doživotný zákaz pretekať a od 1. augusta 1998 je diskvalifikovaný z výsledkov pretekov.

Najväčšie víťazstvá
-------------------

Tituly z Tour de France z rokov 1999 – 2005 mu Medzinárodná cyklistická federácia odobrala na návrh agentúry USADA pre podozrenie z užívania zakázaných látok.

| podujatie | rok (umiestnenie) |
| --- | --- |
| Giro d´Italia | 2009 (12.) |
| Svetový šampionát | 1993 (1.) |
| Americký šampionát | 1990 (1.), 1993 (1.) |
| Tour de Suisse | 2001 (1.) |
| Tour Du Pont | 1995 (1.), 1996 (1.) |
| Tour du Luxembourg | 1998 (1.) |
| Tour de Georgie | 2004 (1.) |
| Veľká cena Eddyho Merckxa | 2000 (1.) |
| Veľká cena Atlanty | 1992 (1.) |
| Cascade Classic | 1998 (1.) |
| Tour de'France | 1999 (1.) 2000 (1.) 2001 (1.) 2002 (1.) 2003 (1.) 2004 (1.) 2005 (1.) |

Referencie
----------

1. ↑   *Lance Armstrong Receives Lifetime Ban And Disqualification Of Competitive Results For Doping Violations Stemming From His Involvement In The United States Postal Service Pro-Cycling Team Doping Conspiracy* [online]. USADA Media Relations, 24.8.2012, [cit. 2012-10-23]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Lance Armstrong**

Externé odkazy
--------------

* ŽivotopLancea Armstronga na Sports-Info

Autoritné údaje: * BnF: 13563777x
* GND: 122191552
* ISNI: 0000 0001 0876 955X
* LCCN: n96026176
* NK ČR: xx0002538
* SNK: 149337
* VIAF: 19845402
* WorldCat: lccn-n96026176